’Tatu kuñi‑ndo chií,
kuakundyakuu‑ndo tuꞌun kaꞌín.
Ta kuakakén chii Sutu‑yo Ndyoo tyi kuꞌva‑ra inka ra‑kuakuꞌva tundyee iñi chii‑ndo.
Ta Tatyi Ii Ndyoo ta ra‑sañaꞌa cha‑ndaa kuu‑ra.
Ta kuakundyaa‑ra chiꞌin‑ndo iso kuaꞌan ñayɨ́vɨ́.
Ta ñayɨvɨ ndyachika kuenda nuu ñuꞌu ñayɨ́vɨ́,
makuvi kiꞌin kuenda‑chi chii‑ra tyi ña‑ndyeꞌe‑chi chii‑ra,
ta ñi‑ña‑nakoto‑chi chii‑ra.
Soko ndyoꞌo,
nakoto‑ndo chii‑ra tyi ndyaa‑ra chiꞌin‑ndo,
ta kuakundyaa‑ra ama‑ndo.
Ta ña‑kuasandoí chii‑ndo tañi nuu randyiꞌi laꞌvi tyi kuakichi tukí nuu ndyaa‑ndo.
’Ta ña‑kuaꞌa‑ka kɨvɨ,
ta ña‑kuandyeꞌe‑ka ñayɨvɨ ndyachika kuenda nuu ñuꞌu ñayɨ́vɨ́ chií.
Soko ndyoꞌo,
kuandyeꞌe‑ndo chií.
Ta chakatyi tyi tyakí,
ta kuakoo ñayɨ́vɨ́ chaa chii‑ndo.
Ta kɨvɨ yukuan kuakutuñi iñi‑ndo tyi ndyaí ama Sutí,
ta ndyaa‑ndo amé,
ta ndyaí ama‑ndo.
Ta ñayɨvɨ kiꞌin tuꞌun sakiꞌityi ta ndyakuu‑chi,
ñayɨvɨ yukuan kuvi ñayɨvɨ kuñi chií.
Ta ñayɨvɨ kuñi chií kuakuñi Sutí chii‑chi.
Ta maí kuakuñi tukí chii‑chi,
ta kuasañaꞌí chii‑chi yoo ra‑kuí.
Ta ikaꞌan inka Judas (ta ña‑suu Judas Iscariote kuu‑ra),
ta katyi‑ra:
—Sutumañi‑yo,
¿naku tyi kuasañaꞌun yoo ra‑kuun chii‑ndi,
ta ña‑kuasañaꞌun chii inka ñayɨvɨ?
Ta inakaꞌan‑ra,
ta katyi‑ra:
—Ñayɨvɨ kuñi chií,
ndyakuu‑chi tuꞌun kaꞌín,
ta kuakuñi Sutí chii‑chi,
ta kuakichi‑ndi,
ta kuakundyaa‑ndi chiꞌin‑chi tandɨꞌɨ kuꞌva.
Ta ñayɨvɨ ña‑kuñi chií,
ña‑ndyakuu‑chi tuꞌun kaꞌín.
Ta tuꞌun chiñisoꞌo‑ndo kaꞌín,
ña‑suvi tuꞌun maí kuvi tyi tuꞌun kaꞌan Sutu‑yo Ndyoo,
ra‑ityandaꞌa chií,
kuvi.
Tuꞌun iꞌya kaꞌín chii‑ndo kuꞌva chandyaa‑ké chiꞌin‑ndo.
Soko ra‑kuakuꞌva tundyee iñi chii‑ndo,
ra‑kuvi Tatyi Ii Ndyoo,
suu‑ra kuatyandaꞌa Sutu‑yo Ndyoo tyiñu nuí,
ta kuasañaꞌa‑ra tandɨꞌɨ chii‑ndo,
ta kuasandukuꞌun‑ra iñi‑ndo tandɨꞌɨ cha‑ikaꞌín chii‑ndo.
’Ta chaꞌí cha‑taxin koo ama‑ndo,
ta tañi kuꞌva iyo cha‑taxin amé,
takuan chaꞌí chii‑ndo.
Ta ña‑chaꞌí chii‑ndo tañi kuꞌva iyo nuu ñuꞌu ñayɨ́vɨ́ iꞌya.
Ta masandukuꞌiya‑ndo ama‑ndo,
ta ñi‑ma‑yuꞌu‑ndo.
’Ta chaichiñisoꞌo‑ndo kaꞌín tyi kuakunuꞌí,
ta kuandichi tukí nuu ndyaa‑ndo.
Ta tatu kuñi‑ndo chií,
kusɨɨ‑ndo tyi kuakunuꞌí nuu ndyaa Sutu‑yo Ndyoo tyi kaꞌnu‑ka ra‑kuu‑ra cha‑kuí.
Ta kaꞌín tuꞌun iꞌya chii‑ndo vityin tyi nachaa kuꞌva kuakuu takuan ta kuachinu iñi‑ndo.
Ta ña‑kuaꞌa‑ka kuakaꞌín chii‑ndo tyi vachi Kuiꞌna,
ra‑ndyakañaꞌa nuu ñuꞌu ñayɨ́vɨ́ iꞌya.
Ta ña‑tuvi tundyee iñi chii‑ra kundyakañaꞌa‑ra chií.
Soko chakatyi tyi saꞌí tañi kuꞌva ikaꞌan Sutí chií,
ta kuakoto ñayɨvɨ iyo nuu ñuꞌu ñayɨ́vɨ́ tyi kuñí chii Sutu‑yo Ndyoo.
’Ndukuita‑ndo,
ta kuꞌun‑yo.